791/2019

Útdráttur

A lést árið 2018 og var dánarbú hennar tekið til opinberra skipta sama ár. Á árunum 2009 til 2011 lagði A samtals 3.772.000 krónur inn á bankareikning sonar síns B. Db. A höfðaði mál á hendur B til endurgreiðslu þeirrar fjárhæðar og reisti kröfu sína á því að um lán frá A til B hefði verið að ræða. B hélt því fram að fjármunirnir hefðu verið gjöf frá A sem hefði viljað styðja hann fjárhagslega af nánar tilgreindum ástæðum. Í dómi Landsréttar kom fram að B bæri sönnunarbyrði fyrir staðhæfingu sinni um eðli þeirra greiðslna sem um væri deilt í málinu. B hefði leitt nægilegar líkur að því að greiðslurnar hefðu verið gjöf til hans úr hendi A. Samkvæmt því var hinn áfrýjaði dómur staðfestur um annað en málskostnað.

Dómur Landsréttar

Mál þetta dæma landsréttardómararnir H-kvk-nf Þ-kvk-nf og R-kvk-nf H-kvk-nf og H-kvk-nf B-kvk-nf, settur landsréttardómari.

Málsmeðferð og dómkröfur aðila

1 Aðaláfrýjandi skaut málinu til Landsréttar 27. nóvember 2019. Áfrýjað er dómi Héraðsdóms Suðurlands 12. nóvember 2019 í málinu nr. E[...]/2019.

2 Aðaláfrýjandi krefst þess að gagnáfrýjandi verði dæmdur til að greiða honum 3.772.000 krónur ásamt almennum vöxtum samkvæmt 4. gr. laga nr. 38/2001 um vexti og verðtryggingu frá 20. mars 2015 til 10. febrúar 2019 en dráttarvöxtum samkvæmt 1. mgr. 6. gr. sömu laga frá þeim degi til greiðsludags. Þá krefst hann málskostnaðar í héraði og fyrir Landsrétti.

3 Gagnáfrýjandi áfrýjaði málinu fyrir sitt leyti 6. janúar 2020. Hann krefst þess að hinn áfrýjaði dómur verði staðfestur að öðru leyti en því að krafist er málskostnaðar úr hendi aðaláfrýjanda í héraði. Þá er krafist málskostnaðar fyrir Landsrétti. Niðurstaða

4 Málsatvikum og málsástæðum aðila er lýst í hinum áfrýjaða dómi. Eins og þar kemur fram lést A [...] 2018 og var dánarbú hennar tekið til opinberra skipta. Erfingjar A eru börn hennar tvö, gagnáfrýjandi og hálfsystir hans, C. Ekki er um það deilt í málinu að A heitin lagði inn á eða millifærði á bankareikning gagnáfrýjanda samtals 3.772.000 krónur í 22 skipti frá 6. febrúar 2009 til 20. júlí 2011. Aðaláfrýjandi reisir kröfu sína um endurgreiðslu fjármunanna á því að um lán hafi verið að ræða. Gagnáfrýjandi heldur því á hinn bóginn fram að fjármunirnir hafi verið gjöf A til hans en hún hafi viljað styðja hann fjárhagslega þar sem hann hafi verið öryrki um árabil og tekjulítill af þeim sökum. Ber gagnáfrýjandi sönnunarbyrði fyrir staðhæfingu sinni um þetta.

5 Sem að framan greinir innti A af hendi fjármunina sem um ræðir með 22 greiðslum á tæplega tveggja og hálfs árs tímabili en hver greiðsla um sig nam ekki verulegri fjárhæð. Þá er fram komið að um fleiri sambærilegar greiðslur var að ræða næstu ár á undan. A lét þess hvorki getið í greiðslubeiðnum hjá viðskiptabanka sínum að um lán til gagnáfrýjanda væri að ræða né tilgreindi hún í skattframtölum að hann stæði í skuld við hana. Er óumdeilt að breytingar á skattframtali hennar í þá veru árið 2011 voru að tilhlutan C. Fyrir liggur að A geymdi kvittanir og bankayfirlit um greiðslurnar en gögn málsins bera jafnframt með sér að hún hafi geymt og safnað margvíslegum varningi. Eins og fram kemur í hinum áfrýjaða dómi er óupplýst hvaða gögn umslög sem afhent voru dánarbúinu höfðu haft að geyma. Þá var enginn reki gerður að því að krefja gagnáfrýjanda um endurgreiðslu fjármunanna fyrr en að A látinni.

6 Samkvæmt framangreindu þykir gagnáfrýjandi hafa leitt nægilegar líkur að því að þær greiðslur sem um er deilt í málinu hafi verið gjöf til hans úr hendi móður hans. Verður hinn áfrýjaði dómur því staðfestur um annað en málskostnað.

7 Aðaláfrýjanda verður gert að greiða gagnáfrýjanda málskostnað í héraði og fyrir Landsrétti, sem ákveðinn verður í einu lagi eins og í dómsorði greinir.

Dómsorð:

Hinn áfrýjaði dómur skal vera óraskaður.

Aðaláfrýjandi, dánarbú A, greiði gagnáfrýjanda, B, 900.000 krónur í málskostnað í héraði og fyrir Landsrétti.